Kayak surf

Kayak surfa itsasoko olatuetan egiten den kirola da, piraguismoren modalitatea, surfaren antza duena, eta bereziki waveski-ski surf modalitatearen antza duen. Uhinetan irristatzea da koska, sufean bezala baina kayak batekin.

Euskal Herriko selekzioa nazioartean ofizialki lehiatzen diren kiroletako bat da. Euskaraz, gaztelaniaz eta frantsesez Kayak surf terminoa erabiltzen da, eta ingelesez Surf kayak edo Surf kayaking.

 Lehiatzeko modua 
Txapelketak bakarka jokatzen dira, baina talde edo selekzioen sailkapenak ere egiten dira, horietako kideek lortutako emaitzak batuta. Bi kategoria daude:

 piragua laburrekoa edo HP (High Performance), 2,70 metrotik beherako kayakarekin egiten dena. Kayak hauek gila daukate, eta surf taula txikiekin ibiltzea bezalakoa da, konparaziorako.
 piragua luzekoa edo IC (International Classic). 2,70 metrotik gora daudenak, gilarik gabeak, surfeko longboard-aren modukoak dira, klasikoagoak.

15 eta 20 minutuko txandak dituzten kanporaketak lehiatzen dira lehendabizi, horietan lau palistak parte hartzen dute, eta bi hoberenak sailkatzen dira. Partaideek txanda bakoitzean hamar olatu bitarte hartu ditzakete, eta bi olaturik onenetan lortutako puntuazioa hartzen da kontutan.

Surfaren maniobra berdintsuak egiten lehiatzen dira kayakistak kirol honetan. Saio batean olatu gehiago errazago hartu ohi dituzte arraun palek lagunduta egiten baitute: abiadura handiko ariketa azkarra da, beraz. Aldiz, aireko maniobrak egitea zailagoa da, kayakaren pisuagatik.

 Munduko txapelketa eta euskal partaidetza 
Munduko txapelketak antolatzen dituen erakunde bat dago, World Surf Kayak Association (WSKA), zeinak Euskal Herria federazio partaide gisa ezagutzen duen. Honako herrialdeen partaidetza du erakundeak 2019an:

 Argentina
 Australia
 Costa Rica
 Danimarka
 Eskozia
 Estatu Batuak - Mendebaldea
 Estatu Batuak - Ekialdea
 Euskal Herria
 Frantzia
 Gales
 Galizia
 Ingalaterra
 Ipar Irlanda
 Irlanda
 Jersey / Kanaleko uharteak
 Kanada
 Man uhartea
 Peru
 Portugal
 Suedia

Munduko txapelketak bi urtean behin egiten dira, eta ospatu izan dira honako tokietan:

 2019 - Peru
 2017 – Portrush, Ipar Irlanda
 2015 – Pantin, Galizia
 2013 – Sunshine Coast, Australia
 2011 – Nags Head, Ipar Karolina, AEB
 2009 – Ocean Spirit, Portugal
 2007 – Mundaka eta Bakio, Euskal Herria
 2005 – Esterillos Oeste, Costa Rica
 2003 – Easky, Irlanda
 2001 – Santa Cruz, Kalifornia, AEB
 1999 – Barra da Tijuca, Rio de Janeiro, Brasil
 1997 – Thurso, Eskozia
 1995 – Boca Barranca, Costa Rica
 1993 – Santa Cruz, Kalifornia, AEB
 1991 – Thurso, Eskozia

Banakako zein taldekako domina ugari lortu ditu euskal selekzioak lehiaketa horietan. Euskal kayakistak Euskal Kanoe Federazioko partaideak dira, eta modalitate honetan 50 lagunetik gora daude federatuta. Euskal kayakisten ordezkaria Edu Etxeberria da WSKA erakundean, bertako zuzendaritzakoa izanik. Munduko txapeldun izan da Etxeberria zenbait aldiz.

 Erreferentziak 

 Kanpo estekak 

 World Surf Kayak Association (WSKA)
 Euskal Herriko Kayak Surf Selekzioa (Facebook-en, 2013tik eguneratu gabea, 2019-06-23a bitartean)

Kategoria:Itsas hiztegia
Kategoria:Itsasontzi motak
Kategoria:Ur kirolak
Kategoria:Surfa
Kategoria:Euskal Herriko selekzioak
Kategoria:Kanoa (kirola)